**Beatrix Amelie Ehrengard Eilika von Storch** (født 27. mai 1971 i Lübeck som **Beatrix, hertuginne av Oldenburg**) er en tysk politiker (AfD, tidligere FDP) og forretningsadvokat. Hun er nestleder for AfD, var medlem av Europaparlamentet fra 2014 til 2017 og ble innvalgt i Forbundsdagen i 2017. Politisk regnes hun til den høyrekonservative fløyen i sitt parti. Hun tilhører det europeiske fyrstehuset Oldenburg.

Familie
-------

Våpen for storhertugfamilien i Oldenburg. Legg merke til det første feltet som er Norges våpen
Beatrix von Storch tilhører fyrstehuset Oldenburg, som også den norske kongefamilien er en gren av. Hennes familiegren stammer agnatisk fra kong Frederik I av Danmark og Norge og regjerte senere som storhertuger i Storhertugdømmet Oldenburg. Den siste regjerende storhertugen var hennes oldefar, og hennes farfar var tronarving til 1918, da storhertugdømmet ble republikk, Fristaten Oldenburg. Hun hadde fra fødselen navnet hertuginne av Oldenburg, tradisjonelt med tiltaleformen «hennes høyhet». Hun er også etterkommer av blant andre kong Fredrik Vilhelm III av Preussen, kong Georg II av Storbritannia, Vilhelm IV av Oranien, keiser Paul I av Russland og keiserinne Katharina II av Russland. Hennes bestefar på morssiden var Johann Ludwig Graf Schwerin von Krosigk. Hun giftet seg i 2010 med Sven von Storch.

Yrkeskarriere
-------------

Hun studerte jus ved Universitetet i Heidelberg og Universitetet i Lausanne. Fra 1998 har hun bodd i Berlin, der hun fikk bevilling som advokat i 2001. Hun har arbeidet som forretningsadvokat og spesialisert seg på konkursrett. Hun har vært heltidspolitiker siden 2011.

Politisk virke
--------------

Beatrix von Storch har engasjert seg i politikk siden 1990-årene, og ble opprinnelig regnet som en konservativ lobbyist. Hun ble i 2012 medlem av det liberale partiet, Freie Demokratische Partei (FDP). I 2013 var hun en av grunnleggerne av Alternative für Deutschland, som opprinnelig ble regnet som et høyrepopulistisk parti som hadde kampen mot euroen som hovedsak, men som senere har fått en mer innvandringsfiendtlig profil. I 2014 ble hun innvalgt i Europaparlamentet for dette partiet. Hun ble i 2015 valgt som nestleder for AfD og i 2016 valgt som én av to partiledere i Berlin. Ved valget i 2017 ble hun innvalgt i Forbundsdagen, og la da ned mandatet i Europaparlamentet.

Beatrix von Storch regnes til den høyrekonservative fløyen i AfD. Statsviteren Oskar Niedermayer har betegnet henne som «erkekonservativ» i familiepolitikken. David Bebnowski har beskrevet henne som den ledende kraften innen AfD når det gjelder blant annet kristelig-konservative synspunkter, krav om at landeiere som ble fratatt eiendom i DDR må få eiendommene tilbake, antikommunisme og en tradisjonell familiemodell.

Beatrix von Storch har innenfor AfD tatt til orde for å distansere partiet fra rasister, og har blant annet kritisert PEGIDA. Hun har uttalt at «vi vil aldri demonstrere mot asylsøkere».

Storch er medlem av Friedrich August v. Hayek-Gesellschaft, stiftet til minne om den klassisk liberale økonomen Friedrich Hayek.

Referanser
----------

1. ↑   The Peerage, The Peerage person ID p3104.htm#i31039, oppført som Beatrice Amelie Ehrengard Eilika von Holstein-Gottorp, Herzogin von Oldenburg[Hentet fra Wikidata]
2. ↑   Grunnleggende data om medlemmene av Forbundsdagen, katalogkode 11004905, besøkt 13. april 2018[Hentet fra Wikidata]
3. ↑   The Peerage person ID p3104.htm#i31039, besøkt 7. august 2020[Hentet fra Wikidata]
4. 1 2   The Peerage[Hentet fra Wikidata]
5. ↑  Margarethe Pauly: *Stammtafeln der Großherzöge von Oldenburg und verwandter Fürstenhäuser in Europa*. Isensee, Oldenburg 2004, ISBN 3-89995-146-8.
6. ↑  «Person Page». *www.thepeerage.com*. Besøkt 6. august 2016.
7. ↑  Arendt, Dorthe. «Hochzeit in Eutin: Die Herzogin heißt jetzt von Storch | shz.de» **(tysk)**. Besøkt 6. august 2016.
8. ↑  «Zur Person». Arkivert fra originalen 30. juli 2016. Besøkt 6. august 2016.
9. ↑  Oskar Niedermayer: «Eine neue Konkurrentin im Parteiensystem? Die Alternative für Deutschland». I *Die Parteien nach der Bundestagswahl 2013*. Springer, Wiesbaden 2014, ISBN 978-3-658-02852-7. s. 175–207
10. ↑  David Bebnowski: «Beatrix von Storch: Restaurative Netzwerkerin». I *Die Alternative für Deutschland. Aufstieg und gesellschaftliche Repräsentanz einer rechten populistischen Partei*. Springer Fachmedien, Wiesbaden 2015, ISBN 978-3-658-08285-7, s. 25–27
11. ↑  «Germany's anti-euro party which became two» **(engelsk)**. Besøkt 18. november 2017.

Eksterne lenker
---------------

* (de) Offisielt nettsted Rediger på Wikidata

* (en) Beatrix von Storch – kategori av bilder, video eller lyd på Commons Rediger på Wikidata
* (de) Beatrix von Storch på Twitter Rediger på Wikidata

* (de) Beatrix von Storch på Facebook Rediger på Wikidata
* (de) Beatrix von Storch hos Forbundsdagen Rediger på Wikidata

* (en) Beatrix von Storch hos Europaparlamentet Rediger på Wikidata

* (en) Beatrix von Storch hos The Peerage Rediger på Wikidata

  


|  |  |
| --- | --- |
| Oppslagsverk/autoritetsdata | Geni **·** VIAF **·** GND **·** Munzinger (iba)
 |

Portal: Tyskland